**În prag de vis**

*Necorupb*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În prag de vis, cu dorul călător,

te mai zăresc trecând câteodată

prin amintirile ce vin în zbor

pe-o aripă de toamnă-ntârziată.

Ajunge frigul pe un vânt tăios,

tu pleci cu trenul rătăcit în gară,

iar eu, bătând peroanele pe jos,

simt neuitarea-n gerul de afară.

Dar visul mă întoarce înapoi,

să gust străină-falsă detașare,

rămasă-n urmă strajă între noi,

o ultimă speranță-nșelătoare.

Aștept să te întorci pe înserat,

cu lungi regrete-n cale adunate,

să-mi fii în cuget ultimul păcat,

cea mai dorită încă dintre toate.